РЕШЕНИЕ НА СЪВЕТА
от 22 октомври 2007 година
за подписване и временно прилагане на протокол към Евро-средиземноморското споразумение за асоцииране между Европейските общности и техните държави-членки, от една страна, и Държавата Израел, от друга страна, за вземане предвид на присъединяването на Република България и Румъния към Европейския съюз
(2007/786/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310 във връзка с член 300, параграф 2, първа алинея, първо изречение от него,
като взе предвид Акта за присъединяване от 2005 година, по-специално член 6, параграф 2 от него,
като взе предвид предложението на Комисията,
като има предвид, че:
(1)
На 23 октомври 2006 г. Съветът упълномощи Комисията, от името на Европейската общност и нейните държави-членки, да започне преговори с Израел за коригиране на Евро-средиземноморското споразумение за асоцииране между Европейските общности и техните държави-членки, от една страна, и Държавата Израел, от друга страна (1), наричано по-долу „Евро-средиземноморското споразумение“, за вземане предвид на присъединяването на Република България и Румъния към Европейския съюз.
(2)
Преговорите приключиха, така че да задоволят Комисията.
(3)
Текстът на протокола, договорен с Израел, предвижда в член 9, параграф 2 временно прилагане на протокола преди влизането му в сила.
(4)
Протоколът следва да бъде подписан от името на Европейската общност и нейните държави-членки и да се приложи временно, при условие неговото сключване на по-късна дата,
РЕШИ:
Член 1
С настоящото се одобрява подписването на Протокола към Евро-средиземноморското споразумение от името на Европейската общност и нейните държави-членки, при условие сключването на посочения протокол.
Текстът на протокола е приложен към настоящото решение.
Член 2
С настоящото председателят на Съвета се упълномощава да посочи лицето(та), овластено(и) да подпише(ат) протокола от името на Европейската общност и нейните държави-членки, при условие неговото сключване.
Член 3
При условията на реципрочност протоколът се прилага временно, считано от 1 януари 2007 г., до приключването на процедурите за неговото официално сключване.
Съставено в Люксембург на 22 октомври 2007 година.